Je pwajkiꞌ kꞌij jaꞌ Jesús xerucꞌom ela Pedro,
Jacobo ruqꞌuin Juan je rchꞌalal Jacobo,
xeba xecyonaj quiꞌ pe rwáꞌ jun nimlaj jyuꞌ.
Jruplaj Jesús xuqꞌuex riꞌ chquewech,
congan ruchꞌaꞌ xwankera caraꞌ ajniꞌ kꞌij y retziak congan sak xela ajniꞌ luz.
Chek qꞌuenjlal xwankera chquewech Moisés ruqꞌuin Elías,
quemjon tzij ruqꞌuin Jesús.
Jaꞌ Pedro cawra xbij tzra Jesús:
—Wajaw,
kas congan quiꞌil okcꞌola waweꞌ ra.
Wnawajoꞌ atet,
nak tzra mtkocꞌjeꞌa waweꞌ y nkaban oxiꞌ jay lona nkacsaj,
jun awxin atet,
jun rxin Moisés y jun rxin Elías,
caraꞌ xbij tzra.
Cꞌremjon tzij Pedro tak chek qꞌuenjlal cꞌola jleꞌ sutzꞌ congan ruchꞌaꞌ xermujaj y cꞌola jun kul xtzijon ta chpam,
cawra xbij ra:
—Ja cꞌa waꞌ quilaj Wlecꞌwal,
congan quenquicota tzrij,
tey-aꞌ ewexquin tzrij nak nbij chewa,
caraꞌ xbij.
J-eꞌ rdiscípulo tak xcꞌaxtaja cmal je xbixa chca rmal jkul arj-eꞌ xejpeꞌa ptak ulew,
congan xecxibej quiꞌ.
Jesús arjaꞌ xkiꞌl oca cuqꞌuin,
xeruchap y cawra xbij chca:
—Quixyictaja,
mtexibej ta ewiꞌ,
caraꞌ xbij.
Arj-eꞌ tak xecaꞌya e majoꞌn chic Moisés ruqꞌuin Elías,
xruyon chic Jesús cꞌo cana.
Cꞌjaraꞌ xeba,
kas exlen ta pe rwáꞌ jyuꞌ tak cawra xbixa chca rmal Jesús:
—Nmajoꞌn abar tzraꞌ xtebij waꞌ jxetzꞌet,
cꞌjaraꞌ xtebij tak cꞌastanak chic chquecjol cnomkiꞌ je Rlecꞌwalxel jxoca alxic cuqꞌuin wnak,
caraꞌ xbixa chca.
J-eꞌ cꞌa rdiscípulo cawra xecbij tzra:
—Wcaraꞌ nabij ¿nak tzra cꞌaraꞌ jeꞌ maestro rxin ley arj-eꞌ necbij che Elías ncꞌatzina npeta nabey mul chwech Cristo?
caraꞌ xecbij tzra.
Ne ktzij waꞌ necbij che Elías npeta nabey mul che nerchumsaj njelal rubey Dios.
Per anen quenbij chewa che Elías arjaꞌ penak chic per arj-eꞌ xmesquier xchꞌobtaj ta cmal nak wnak ocnak waꞌ y xqueban tzra ajniꞌ kas xrajoꞌ cgan.
Y caraꞌ xtebaꞌna tzra chkaꞌ Rlecꞌwalxel jxoca alxic cuqꞌuin wnak,
arjaꞌ neretjaꞌ na lowloꞌ pquekꞌaꞌ chkaꞌ,
caraꞌ xbij jaꞌ Jesús chca.
J-eꞌ rdiscípulo tak xcꞌaxtaja cmal je xbixa chca,
arj-eꞌ xchꞌobtaja cmal che tzrij Juan Bautista ntzijon waꞌ y me tzrij ta Elías ntzijon waꞌ.